“เครดิตสวิส” ย้ำเป้า CPALL สูง 79 บ. มองธุรกิจบริการส่งพัสดุหนุนกำไรโตแกร่ง!
"เครดิตสวิส" ย้ำเป้า CPALL สูง 79 บ. มองธุรกิจบริการส่งพัสดุหนุนกำไรโตแกร่ง!
16 พ.ย. 2561

ผู้สื่อข่าวรายงานว่า บริษัท หลักทรัพย์เครดิต สวิส จำกัด รายงานในบทวิเคราะห์  (16 พฤศจิกายน 2561) ว่า หลังจากที่ได้พูดคุยถึงแนวโน้มผลประกอบการร่วมกับบริษัท ซีพี ออลล์ จำกัด (มหาชน) หรือ CPALL ในวันที่ 15 พฤศจิกายน 2561 โดย CPALL ระบุว่า การฟื้นตัวของบริษัทในช่วงไตรมาสที่ 3 และจะยาวไปถึงไตรมาสที่ 4 นั้น ได้รับอานิสงค์มาจากแคมเปญสแตมป์เซเว่นที่เริ่มจัดเมื่อปลายเดือนกันยายนที่ผ่านมา
อย่างไรก็ตาม ธุรกิจบริการของ CPALL ยังคงเป็นตัวกดดัน เนื่องจากรายได้จากการชำระบิลปรับตัวลดลงในช่วงไตรมาสที่ 3 ส่งผลให้กำไรสุทธิของ CPALL เติบโตเพียงเล็กน้อย และคาดว่าประเด็นดังกล่าวจะส่งผลไปจนถึงไตรมาสที่ 1 ของปี 2562 อย่างไรก็ตามอัตราการปรับตัวลดลงจะค่อยๆชะลอตัวลง ซึ่งทาง CPALL มองว่าจะมีผลทำให้รายได้จากการบริการของเคาน์เตอร์เซอร์วิสเริ่มกลับมาคงที่ในไตรมาสที่ 4 เมื่อเทียบกับช่วงเดียวกันในปี 2560
สำหรับการบริการต่างๆที่ CPALL นำมาใช้นั้นส่วนมากอยู่ในช่วงเริ่มต้นของการให้บริการ หรือช่วงทดลองการให้บริการ ซึ่งยังไม่ได้คาดหวังถึงเรื่องผลตอบแทนที่เห็นผลในเร็วๆนี้ โดย เครดิต สวิส มองว่าหาก CPALL มีการบริหารงานสำหรับบริการจัดส่งพัสดุ (SPEED-D) ที่ดีจะส่งผลให้บริษัทมีกำไรเพิ่มขึ้นอย่างมาก และจะยังเป็นธุรกิจที่สามารถเรียกลูกค้าให้เข้ามาใช้บริการร้านสะดวกซื้อเซเว่นอีเลฟเว่นได้อีกด้วย โดยการลงทุนสำหรับบริการ SPEED-D นั้นไม่สูง ซึ่งจะช่วยเพิ่มผลทางการเงินให้กับธุรกิจร้านค้าของ CPALL
นอกจากนั้นบริษัทยังมีแผนการซื้อหุ้นที่เหลือของบริษัท ไทยสมาร์ทคาร์ด จำกัด มาเพื่อปรับปรุงระบบการให้บริการ และสมาชิกใหม่ทั้งหมด ซึ่งจะเป็นส่วนช่วยในการสนับสนุนการทำงานของร้านค้าในเครือ CPALL โดยปัจจุบัน CPALL ถือหุ้นอยู่ทั้งหมด 73%
ทั้งนี้ เครดิต สวิส มองว่าผลกระทบของบริการเคาน์เตอร์เซอร์วิส อันเกิดจากการเปิดให้บริการโอนเงินโมบายแบงค์กิ้งโดยไม่คิดค่าธรรมเนียมเมื่อปลายเดือน มีนาคม 2561 ทำให้รายได้ของเคาน์เตอร์เซอร์วิสลดลง  ทั้งนี้ เครดิตสวิสยังคงสถานะของ CPALL เป็น OUTPERFORM โดยให้เป้าราคาที่ 79.0 บาท
 